‘Jagongeluk’: Beskuldigde die naweek agter traliesStefan Hepburn in die hof. Foto: Mariné Lourens Stefan Hepburn, die man wat op ŉ aanklag van moord tereg staan nadat hy na bewering ŉ plaaswerker tydens ‘n jagongeluk op ŉ plaas buite Modimolle in Limpopo doodgeskiet het, het vandag vlugtig in die landdroshof verskyn. Adv. William Makwela, die staatsaanklaer, het aan die hof gesê Hepburn se eerste regsverteenwoordiger kon nie vandag in die hof verskyn nie, weens ander verpligtinge. Volgens Makwela is ŉ ander advokaat toe aangestel om Hepburn te verteenwoordig, maar hierdie advokaat was ook nie beskikbaar nie. Makwela het versoek dat die saak tot Maandag uitgestel word, wanneer Hepburn se regsverteenwoordiger daar kan wees. Die landdros het die aansoek toegestaan. Hepburn sal na verwagting dan om borgtog aansoek doen. Maroela Media het vroeër berig Hepburn en ŉ vrou het omstreeks 20:30 Saterdag op ŉ plaas in die Tuinplaas-distrik buite Modimolle bosvarke gejag, toe die voorval gebeur het. Hepburn het aan die polisie gesê hy het iets hoor beweeg en in die rigting van die geluid geskiet. Nadat hy en die vrou nader gestap het, het hulle glo besef iemand is raakgeskiet. Die man, wat op die toneel dood is, is later as Jan Railo (23) geïdentifiseer, ŉ werker op een van die buurplase. Maroela Media verneem die voorval het in ŉ mielieland gebeur. Buite die hof het gemoedere hoog geloop waar betogers, meestal in EFF en ANC klere geklee, betoog het deur te dans, te sing en plakkate in die lug te swaai. Die betogers het in ŉ verklaring gesê hulle eis dat Hepburn borgtog geweier word en dat hy die swaarste moontlike straf opgelê word indien die hof hom skuldig bevind. Die stampvol hogebou. Foto: Mariné Lourens Die verklaring is gesamentlik deur die ANC, ANC-Jeugliga, EFF, Nkuzi Development Agency, Cosatu, Sanco, die South African Youth Council, South African Youth Against Crime, die Young Communist League en die Umkhonto we Sizwe Militêre Veterane uitgereik. In die verklaring word beweer Hepburn is ŉ professionele jagter, maar niemand kon dit aan Maroela Media bevestig nie. “Ons as die gemeenskap bevraagteken die redenasie van die professionele jagter [Hepburn] en wil weet hoe kan ŉ volwasse man verkeerdelik vir ŉ vlakvark [sic] aangesien word? Hoe kan ŉ professionele jagter ŉ fout van hierdie omvang maak en sodoende ŉ familie sonder ŉ broodwinner laat?” lui die verklaring. “Ons spreek ons woede en walging uit oor hierdie sinnelose moord.” Die betogers sê verder hulle eis dat wetgewing oor vuurwapenbesit en jag hersien word. “Ons wil hê die teenstanders van die ontwikkeling en vooruitgang van swart mense moet kennis neem dat ons nie sal afsien van ons pogings om swart mense te bevorder en menswaardigheid en respek vir alle swart mense te herstel nie.” Die betogers het na afloop van die hofverrigtinge beloof hulle sal Maandag weer in die hof wees. Lees alle vorige berigte oor Stefan Hepburn op Maroela Media.